b"\n_START_ARTICLE_\nAgramunt\n_START_SECTION_\nHist\xc3\xb2ria\n_START_PARAGRAPH_\nLa conquesta de la vila va tenir lloc a l'any 1070 a c\xc3\xa0rrec d'Ermengol IV d'Urgell._NEWLINE_Al 1163 li va ser concedida la carta de poblaci\xc3\xb3. Fins al 1314 va ser la capital del comtat de l'Urgell, fet que li va donar certs privilegis com per exemple el poder d'encunyar la moneda pr\xc3\xb2pia del comtat l'any 1200._NEWLINE_Al 1413 i despr\xc3\xa9s de les lluites que van seguir al comprom\xc3\xads de Casp, la ciutat es va rendir davant les tropes de Ferran I d'Antequera. Pocs anys m\xc3\xa9s tard, la vila va passar a mans de Joan II d'Arag\xc3\xb3 qui, el 1452 la va entregar a causa d'uns deutes amb el comte de Pall\xc3\xa0s. L'any 1472 Agramunt va tornar a ser possessi\xc3\xb3 de la corona. Despr\xc3\xa9s dels Decrets de Nova Planta va passar a formar part del corregiment de Cardona._NEWLINE_Durant la Guerra dels Segadors la ciutat va ser conquerida primer per les tropes de Castella, ocupada per tropes franceses l'any 1644, i presa de nou per les castellanes al 1646. Durant la Guerra de Successi\xc3\xb3 va caure en mans de les tropes de Felip V l'any 1711. Des del 1810 fins al 1814 va estar ocupada per tropes franceses emmarcada en el context hist\xc3\xb2ric de la Guerra de la Independ\xc3\xa8ncia Espanyola.\n_START_SECTION_\nCultura\n_START_PARAGRAPH_\nLa revista Si\xc3\xb3 d\xe2\x80\x99Agramunt \xc3\xa9s una publicaci\xc3\xb3 mensual, catalana i en catal\xc3\xa0, d\xe2\x80\x99informaci\xc3\xb3 local i comarcal de la Ribera del Si\xc3\xb3. \xc3\x89s editada per un col\xc2\xb7lectiu de persones sense \xc3\xa0nim de lucre. La revista, fundada el 1964, \xc3\xa9s l\xe2\x80\x99entitat m\xc3\xa9s veterana del municipi. Tamb\xc3\xa9 ha publicat, en fascicles, estudis monogr\xc3\xa0fics in\xc3\xa8dits sobre temes locals que, posteriorment han estat editats en volums. La revista Si\xc3\xb3 s\xe2\x80\x99ha convertit en un dels motors culturals de la vila d\xe2\x80\x99Agramunt.\n_START_SECTION_\nComunicacions\n_START_PARAGRAPH_\nS\xe2\x80\x99hi arriba a trav\xc3\xa9s de la carretera C-240, en direcci\xc3\xb3 a Tarragona i Andorra i est\xc3\xa0 situada a 15 km de T\xc3\xa0rrega C-14. Tamb\xc3\xa9 agafant la carretera L-303 de Cervera a Agramunt o b\xc3\xa9, venint de Balaguer per la carretera LV-3025.\n_START_SECTION_\nGastronomia\n_START_PARAGRAPH_\nDestaca el Torr\xc3\xb3 d'Agramunt que \xc3\xa9s un torr\xc3\xb3 elaborat al municipi amb avellanes o ametlles, sucre, mel i clara d'ou, presentat en tauletes rodones o rectangulars entrapanades de pa d'\xc3\xa0ngel de diverses mides i pesos. La primera menci\xc3\xb3 escrita data del 174. \xc3\x89s reconegut amb la Indicaci\xc3\xb3 geogr\xc3\xa0fica protegida pel Departament d'Agricultura des del 2002. Est\xc3\xa0 inscrit al Registre comunitari i regulat per l'Ordre AAR/429/2009 de la Generalitat."